NARIADENIE KOMISIE (ES) č. 2044/2004
z 29. novembra 2004,
ktoré určuje upravovacie koeficienty, ktoré sa majú uplatniť na referenčné množstvo každého tradičného prevádzkovateľa v rámci dovozných tarifných kvót A/B a C na banány na rok 2004
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 404/93 z 13. februára 1993 o spoločnej organizácii trhov s banánmi (1), najmä na jeho článok 20,
so zreteľom na nariadenie Komisie (ES) č. 896/2001 zo 7. mája 2001 o pravidlách uplatňovania nariadenia Rady (EHS) č. 404/93 v oblasti dovozného režimu banánov do spoločenstva (2), najmä na jeho článok 5 odsek 3,
keďže:
(1)
Článok 4 odsek 1 nariadenia (ES) č. 896/2001 zo 7. mája 2001, ktorý určuje detailné pravidlá pre uplatňovanie nariadenia Rady (EHS) č. 404/93 v oblasti dovozného režimu banánov do Spoločenstva, stanovuje metódu pre výpočet referenčného množstva pre tradičných prevádzkovateľov A/B a tradičných prevádzkovateľov C na roky 2004 a 2005 na základe využitia importných licencií, ktoré boli pridelené týmto prevádzkovateľom počas referenčného roka.
(2)
Oznámenia členských štátov v zmysle článku 5 odsek 2 nariadenia (ES) č. 896/2001 uvádzajú, že celková suma požadovaných prídelov v roku 2004 dosahuje 2 197 147,342 ton pre všetkých tradičných prevádzkovateľov A/B a 630 713,105 ton pre všetkých tradičných prevádzkovateľov C.
(3)
Bez ohľadu na článok 5 ods. 3 nariadenia (ES) č. 896/2001, nariadenie Komisie (ES) č. 2036/2003 z 19. novembra 2003 (3) nestanovilo upravovacie koeficienty, ktoré sa mali uplatniť na referenčné množstvá tradičných prevádzkovateľov v rámci dovozných tarifných kvót A/B a C v roku 2004 z dôvodu, aby sa mohli prijať vhodné opatrenia opodstatnené pri výnimočne ťažkých situáciách, a aby sa mohli zohľadniť prebiehajúce právne procesy.
(4)
Množstvá 5 731,658 ton pre kvótu A/B a 5 642,248 ton pre kvótu C sa javia byť k dispozícii v roku 2004. Podľa článku 5 ods. 3 nariadenia (ES) č. 896/2001 je preto vhodné stanoviť upravovací koeficient, ktorý sa uplatní na referenčné množstvá pre každého tradičného prevádzkovateľa v oboch, A/B a C, kategóriách prevádzkovateľov, a zároveň zrušiť nariadenie (ES) č. 2036/2003.
(5)
Je vhodné vydať dovozné povolenia do výšky množstiev k dispozícii.
(6)
Opatrenia tohto nariadenia musia vstúpiť v platnosť okamžite, aby bolo možné vydať dovozné licencie v čo najkratšom čase.
(7)
Opatrenia ustanovené v tomto nariadení sú v súlade so stanoviskom Riadiaceho výboru pre banány,
PRIJALA TOTO NARIADENIE:
Článok 1
V rámci tarifných kvót A/B a C, ktoré určuje článok 18 nariadenia (EHS) č. 404/93, sa upravovací koeficient určený v článku 5 odsek 3 nariadenia (ES) č. 896/2001 určuje na rok 2004:
-
pre každého tradičného prevádzkovateľa A/B: 1,00261,
-
pre každého tradičného prevádzkovateľa C: 1,00894
Kompetentné úrady členských štátov oznámia príslušným prevádzkovateľom upravené referenčné množstvo na základe uplatňovania tohto článku najneskôr 3. decembra 2004.
Článok 2
Prevádzkovatelia môžu predložiť žiadosti o licencie 7. a 8. decembra 2004.
Aby mohla byť žiadosť akceptovaná, žiadosť o dovozné licencie predložená tradičným prevádzkovateľom nesmie vyžadovať množstvo, ktoré by presahovalo rozdiel medzi referenčným množstvom zverejneným podľa článku 1 a celkovým množstvom podľa dovozných licencií, ktoré mu boli vydané na rok 2004.
Národné úrady vydajú dovozné licencie v čo najkratšej dobe.
Článok 3
Ruší sa nariadenie (ES) č. 2036/2003.
Článok 4
Toto nariadenie nadobúda účinnosť v deň svojho uverejnenia v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli, 29. novembra 2004